‘વેવિશાળ’ (1938) ની પૃષ્ઠભૂમિ પણ સૌરાષ્ટ્રની જ છે. ધનવાન ચંપક શેઠ પોતાના નાનાભાઇની દીકરી સુશીલાનું ગરીબ કુટુંબના સુખલાલ સાથે થયેલું વેવિશાળ ફોક કરવા મથે છે. એમની આ ચાલને સુશીલા, સુખલાલ, ભાભુ અને ખુશાલ કઇ રીતે નિષ્ફળ બનાવે છે એ કૃતિનું મુખ્ય કથાનક છે. કથાનકપ્રધાન આ નવલકથા મેઘાણીની બીજી નવલકથાઓને મુકાબલે કદાચ વધુ સુગ્રથિત છે. પાત્રનિરૂપણ, પ્રસંગચિત્રણ, ભાષા, સંવાદ વગેરે અંગેની મેઘાણીની કુશળતા દર્શાવતી આ નવલકથાને વાચકોનો પ્રેમ પણ પુષ્કળ મળ્યો છે.